খিলঞ্জীয়াৰ মতৰ বিৰুদ্ধে চৰকাৰে অনা নাগৰিকত্ব সংশোধনী বিধেয়কেই ৰাজ্যিক বিজেপিৰ বাবে কাল হ'বলৈ গৈ আছে। আজি দলটোৰ এজন গুৰুত্বপূৰ্ণ নেতাই দলত্যাগ কৰি এই সবল ইংগিত দিলে।
বৰ্তমান অসম শক্তি বিতৰণ কোম্পানিৰ সঞ্চালকৰ পদত থকা নিৰ্মল নুনিছাই ভাৰতীয় জনতা পাৰ্টী, অসমৰ সভাপতিলৈ সম্বোধন কৰি লিখা পদত্যাগ পত্ৰত স্পষ্টকৈ উল্লেখ কৰিছে তেওঁৰ ক্ষোভৰ কাৰণ।
"খিলঞ্জীয়া ৰাইজে নিবিচৰা নাগৰিকত্ব সংশোধনী বিল, ২০১৬ ৰ বিষয়ে মাননীয় মুখ্য মন্ত্ৰী ডাঙৰীয়াই কোনো স্পষ্ট মতামত প্ৰকাশ নকৰিলে আজিকোপতি।" অসমীয়াতে লিখা নিজৰ পদত্যাগ পত্ৰখনত এইদৰে কয় ক্ষুভিত নেতাজনে।
নিৰ্মল নুনিছাৰ পদত্যাগ পত্ৰখন।
আনহাতে মুখ্য মন্ত্ৰী সোণোৱালক 'নিজেই এজন জনজাতিৰ লোক হৈও জনজাতি অধ্যুষিত অঞ্চলবোৰৰ কোনো উন্নতি সাধিব নোৱাৰিলে বুলি' কয়। তেওঁ পাহাৰীয়া জিলাকেইখনত জনজাতি-অজনজাতিৰ মাজত সংঘাত লগাবলৈ একাংশই চেষ্টা কৰি থকা সত্ত্বেও সঠিক পদক্ষেপ ল'ব পৰা নাই বুলি সোণোৱালৰ বিৰুদ্ধে অভিযোগ আনে।
তেওঁ জাতিৰ প্ৰতি থকা দায়বদ্ধতা আৰু নৱ প্ৰজন্মৰ সুৰক্ষাৰ কথা ভাবি দলত্যাগ আৰু পদত্যাগ কৰা বুলি কয়।
তেওঁ গুৰুত্বপূৰ্ণ অভিযোগেৰে কেন্দ্ৰৰ বিজেপি নেতৃত্বাধীন চৰকাৰখনকো সমালোচনা কৰে। "বিমুদ্ৰাকৰণে ধনীক শ্ৰেণীৰ একো ক্ষতি কৰিব নোৱাৰিলে। বৰং সাধাৰণ শ্ৰেণীৰ লোকে অবৰ্ণনীয় কষ্ট সহিব লগীয়া হ'ল।" এইদৰে কয় নুনিছাই।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
